דיר יאסין (להקה)

דיר יאסין (באנגלית: Dir Yassin; בערבית: دير ياسين) הייתה להקת פאוור ויולנס והארדקור פאנק ישראלית השייכת לזרם להקות האנרכו-פאנק השמאלניות רדיקליות בישראל.

פעילות הלהקה
להקת דיר יאסין, הנקראת על שם פרשת דיר יאסין במהלך המערכה על ירושלים במלחמת העצמאות, הוקמה בסוף 1997 על ידי אושיות פאנק מקומיות מוכרות בסצנת הפאנק הישראלית. החברים הקימו אותה על חורבותיהן של להקות פאנק מקומיות מוכרות בסצנה:
 הסולן הראשון של הלהקה פדריקו גומז היה סולן של להקת נכי נאצה, להקת הפאנק הבולטת והמצליחה ביותר בשנות התשעים שזה עתה התפרקה. שירתו של גומז היא שירה אגרסיבית-צעקנית.
 לעדי אלקבץ, הסולן השני, יש עבר בלהקות שמע ישראל (שהייתה להקת הגריינדקור הישראלית הראשונה), פאבליק דומיין ואתוס הן כסולן והן כנגן. שירתו של אלקבץ היא שירה צרודה (שקרובה לגראולינג).
 עברם של הגיטריסט קובי כלב והמתופף פדה רוטשטיין היה בלהקת USF (שהתפרקה באותה תקופה).
 חיים בנימיני, הבאסיסט, הוא בעל עבר בלהקות מטאל שבראשן להבות ועזאזל.

בינואר 1998 הקליטה והוציאה הלהקה באופן עצמאי את קלטת הבכורה שלה, קלטת דמו שנשאה את שמה והיא גם הוצאה היחידה של הלהקה על גבי פורמט זה. הקלטת, שכללה 7 שירים מהירים, קצרים וזועמים, הופצה לאור במספר עותקים מצומצם והוחלט לבסוף שלא להדפיס מתוכה עותקים נוספים, זאת על אף ששני שירים מתוכה הופיעו בהמשך בשני דיסקים של אוסף שירי פאנק שיצאו בארצות הברית (כל שיר מופיע בדיסק אחר): "מיתוס מתגייס" בדיסק "!Smash Ignorance Up" שהוציאה באותה שנה חברת Possible Problem Records, ו"פצצת זמן" בדיסק "Solidarity: ABC No Rio benefit" שהוציאה חברת Dead Alive ב-1999. עם צאת הקלטת החלה הלהקה בחזרות לקראת מופע הבכורה, אך כלב החליט לפרוש מהלהקה ולאחר מכן גם פרש מהקריירה המוזיקלית. את מקומו תפס יוני מסיי, שבעבר היה חבר בלהקות גיס חמישי כגיטריסט ו-Bibi Gun כסולן (לאחר פרישתה של הסולנית שהתפרסמה בשמה הפרטי איילת) וכגיטריסט; כיום הוא גיטריסט בלהקתה של האקטביסטית והפעילה הפמיניסטית נועה "הקטנה" אולחובסקי, מטען.

לאחר הצטרפותו של מסיי, קיימה הלהקה את הופעת הבכורה שלה דווקא בערב להקות מטאל בחיפה, ועל כן במהלך הערב היא הייתה להקת הפאנק היחידה שהשתתפה בו. בהמשך השתתפה הלהקה במופע התרמה למען משפחת אל-אטרש, משפחה פלסטינית מחברון שביתה נהרס שלוש פעמים על ידי צה"ל (מספר הפעמים נכון לאותה תקופה), ובאביב היא חיממה, לצד להקת Negative Impact שבה בנימיני היה הבאסיסט, את שלוש הופעותיה בארץ (בירושלים, חיפה ותל אביב) של להקת הפאנק האמריקאית Code 13.

בדצמבר 1998 הוציאה הלהקה את הדיסק הראשון שלה, המיני-אלבום דיר יאסין, בלייבל Volkstaat Records שנוהל על ידי גומז ואלקבץ. האלבום הופץ רק בישראל, נמכר בהופעה חגיגית וססגונית שנערכה במהלך חגיגות הסילבסטר בתל אביב ב-31 בדצמבר 1998 וכלל חומר שהוקלט בסוף 1997 (כולל גרסאות מחודשות לשירים מקלטת הדמו). בעטיפת האלבום נראה חייל צה"ל מאיים על אם פלסטינית הרואה איך בנה נורה למוות למול עיניה, וחוברת המילים כללה ציורים המציגים את צה"ל באור שלילי, מפה של יישובים ערביים שננטשו, מידע אודות טבח דיר יאסין והסבר של הלהקה לבחירת שמה (ראו בפסקה הבאה את ההסבר המלא). באלבום 18 שירים (17 רצועות שמתוכן הרצועה השביעית מורכבת משני שירים) מהירים, קצרים, בעלי סאונד "מלוכלך" וטקסטים חריפים ובוטים, שמציגים ומביעים עמדה שמאלנית, פרו-פלסטינית, הנושאים מסר של אלימות, אנרכיה, רצח, טרור, איבה, פיגועים ואף אונס. בין השירים באלבום הם "תשדלי להיאנס" העוסק בשימוש שהיה אז במהלך המנדט הבריטי בנערות פיתוי כמרגלות, "חסד של אמת" - שיר המבטא שנאה יוקדת לארגון הצדקה החרדי הנושא את אותו שם, "מצב זמני" שנכתב נגד משטרת ישראל, "פסוקי השטן" המשווה את מלחמות ישראל לפיגועי ג'יהאד, "רוצחים בשם הקופירייטר" המוחה כנגד שלטון דמוקרטי ו"מיתוס מתגייס" שנכתב נגד יצחק רבין.

במהלך ספטמבר-אוקטובר, בסתיו 1999, יצאה הלהקה לסיבוב הופעות מוצלח באירופה שבמהלכו הופיע ההרכב 28 פעמים בפסטיבלי פאנק בגרמניה, איטליה, ספרד, צרפת, הולנד, בלגיה וצ'כיה, לצידן של הלהקות Y, Gag 33, Betercore, Brother Inferior, Crude BE, Post Regiment, Hard To Swallow ורבות אחרות. בימים האחרונים של הטור הייתה הלהקה אמורה להופיע בדרום גרמניה ובשווייץ, אך בשל מחלתו הקשה של קרוב משפחה של אחד מחברי הלהקה היא נאלצה לבטל את ההופעות. באותה שנה השתתפה הלהקה בקלטת הווידאו השנייה של סדרת "עשבי פרא", בה הוצגו קטעים מצולמים מהופעה של דיר יאסין ושל להקות פאנק ישראליות נוספות שבהן היו חברי הלהקה מעורבים, בהן USF, נכי נאצה, Wackout ואף להקת הגריינדקור הישראלית הראשונה, שמע ישראל.

בימים הראשונים של הטור יצרה הלהקה קשר עם הלייבל הברלינאי Thought Crime, ולאחר שהוחתמו, הקליטו מחדש 10 משירי אלבומה הראשון ו-4 שירים חדשים - "הכל ידוע מראש" המגדיר את מספר הקורבנות במלחמת לבנון הראשונה כ"חלב שנשפך", "לוקח את הסוד לקבר", "מסע הכפשה" ו"ישועה בקנה של רובה". התוצאה הייתה EP שיצא בגרמניה (והופץ גם בישראל וברחבי אירופה) ב-1,000 עותקים ונקרא Durchbrechender Geist ("על ידי שבירת הרוח" בגרמנית). האלבום זכה להצלחה רבה בעיקר באירופה וכל עותקיו אזלו במהירות. בעקבות כך הודפסה מהדורה נוספת ומוגבלת של האלבום שגם היא בת 1000 עותקים, שאליה צורף בד בצבע שחור-אפור ובה כתוב השם "דיר יאסין" בערבית. באלבום זה השירים היו מהירים וקצרים יותר מאלה שהופיעו בדיסק דיר יאסין והיו בשלים יותר מבחינה מוזיקלית. בדף הביקורות של אתר הלייבל Thought Crime מופיעות שתי ביקורות חיוביות לאלבום.

עוד במהלך סיבוב ההופעות הקליטה הלהקה דמו נוסף, שכלל 5 שירים חדשים - "נכס לאומי", "אוטופיה דרך ריגול תעשייתי", "התרשמות סופית", "הצילו אותם מתהום השכחה" ו"דקה דומיה" - שעתידם להופיע בדיסק השני שתוציא הלהקה ב-2003, אך היא החליטה לגנוז את ההקלטות. עם זאת, כל שירי הדמו ראו אור בדיסק האוסף "אזור אוטונומי" שהוציא בתחילת שנות האלפיים אתר "הכל שקרים". באותה שנה הקליטה גרסת כיסוי לשיר "People" של להקת הפאנק Action Pact שנכללה בדיסק אוסף של הלייבל Aftermath.

ב-19 בינואר 2000 עלה לאינטרנט האתר הרשמי של דיר יאסין שיצר וניהל פדריקו גומז בשירות אירוח האתרים Angelfire. עם זאת, בשנה זו סבלה הלהקה מחוסר פעילות לא קטן שנבע מהעובדה שחלק מחברי הלהקה עברו להתגורר באירופה. ההופעה היחידה שקיימו בשנה זו הייתה הופעת חימום ללהקת הפאנק הגרמנית Y שיצאה לסיבוב הופעות בישראל. הלהקה הודיעה באתר הרשמי שלה שלמרות חוסר הפעילות היא לא התפרקה ושהיא עובדת על שני אלבומים נוספים, אלבום ספליט עם להקת Y והשתתפות שלה בדיסק האוסף "Barbaric Thrash Detonation" של הלייבל האמריקאי Six Two Five Trashcore. האוסף יצא ב-2000 ואכן נכללו בו שלושה שירים של דיר יאסין - "צומת כוח" בגרסה שמופיעה ב-Durchbrechender Geist, הקלטה חדשה של השיר "פסוקי השטן" מתוך האלבום הראשון ושיר חדש בשם "יום העצמאות".

ב-2001 חזרה הלהקה לפעילות מלאה ויצרה קשר עם הלייבל האמריקאי Lengua Armada Discos שהחתים אותה אצלו. התוצאה הייתה EP חדש, שגם הוא נקרא בשם הלהקה שהוא כשם האלבום הראשון. האלבום יצא בארצות הברית והופץ גם בישראל, וכלל גרסאות חדשות ל-8 השירים האחרים מתוך האלבום הראשון שעד אז לא הוקלטו מחדש, ביניהן הגרסה החדשה ל"פסוקי השטן" והשיר החדש "יום העצמאות". באלבום נכללו עוד 3 שירים חדשים - "בית ספר תיכון ע"ש השייח' יאסין" (שיר שבעקבותיו חלק ממעריצי הלהקה חשבו שהלהקה נקראת "Dear Yassin", כלומר "יאסין היקר" - הלא הוא אחמד יאסין, ולא "D[e]ir Yassin", כלומר "דיר יאסין" - הכפר הערבי שבו בוצע הטבח), "מנטליות של קניון" היוצא נגד קונסיומריזם (תרבות הצריכה) ו"אינסטלציה סניטרית". באלבום השירים התאפיינו בנגינה איטית יותר. עטיפת האלבום, שהיא ציור של חייל צה"ל נוהג בדי-9 באזור השטחים, היא קריצה לעטיפת דיסק הבכורה של הלהקה.

ב-2002 יצאה הלהקה לסיבוב הופעות קצר בסקנדינביה. במאי באותה שנה יצא בגרמניה אלבום ספליט של הלהקה בשם Split Genova 2001, יחד עם הלהקות Kobayashi, Affliction ו-Sin Dios. האלבום המפוצל כלל את השירים החדשים "כך חולפת לה תהילת עולם" ו"תמיד צדקן" שהיו סנוניות ראשונות לקראת אלבום חדש באורך מלא, שני במספר ורביעי מבחינה כרונולוגית (קלטת הדמו של דיר יאסין אינה נחשבת לאלבום ואף לא למיני-אלבום).

ב-2003 הוחתמה הלהקה בלייבל הבריטי La Vida Es Un Mus ובהמשך השנה יצא האלבום החדש התפקחות. האלבום כלל 20 שירים חדשים (מתוכם גרסת כיסוי אחת) שהוקלטו באולפן בהולנד, והופץ בישראל על גבי CD, זאת בעוד שבבריטניה, לעומת זאת, הוא יצא כ-EP בלבד והושמטו ממנו 6 שירים; במקומם נכללו 2 קטעים מסומפלים שלא הופיעו בגרסה הישראלית - האחד קטע פתיחה והשני נדחס בסוף השיר "מקום שכוח אל". האלבום המשיך את הקו ההארדקורי של אלבומיה הקודמים אך התאפיין בסאונד פחות "מלוכלך" ויותר "נקי" אך עדיין מכוסח ושירה ונגינה איטיות לסירוגין. הטקסטים של השירים עסקו הפעם, בנוסף לנושאים הפוליטיים (שבהם עמדה פרו-פלסטינית ומסרים של רצח, איבה, שנאה יוקדת ליהדות ולמדינת ישראל וטרור) גם בנושאים אחרים ומוכרים יותר כגון ההשלכות שבלהיות מפורסם ("כך חולפת לה תהילת עולם"), וכלכלה - הכוללת התייחסות להונאה ולחברות קש ("הצילו אותם מתהום השכחה"). בין השירים באלבום הם "אוטופיה דרך ריגול תעשייתי", "נכס לאומי", "כך חולפת לה תהילת עולם" ו"תמיד צדקן" (שניהם מתוך הספליט שיצא ב-2002), "סכימה מיניכאית", "האושר כבר הושג", "שה תמים", "הצילו אותם מתהום השכחה", "התפקחות" ו"אנוכיות מצילה". באלבום נכללה גרסת כיסוי לשיר "Something For Nothing" של להקת הפאנק White Cross.

הייחודיות שבאלבום זה היא שהמהדורה הראשונה של הגרסה הבריטית שלו הייתה דווקא "Test Pressing" ("הדפסת ניסוי") ולא הדפסה רשמית. ההבדלים היחידים בין המהדורה הניסיונית למהדורה הרשמית הם שעטיפת המהדורה הניסיונית (ציור של גבר הנופל אל מותו מהמדרגות של מגדל בבל) היא בצבע חום בעוד שזו של הרשמית בצבע אפור-לבן. בנוסף, בצד האחורי של עטיפת המהדורה הניסיונית מופיע הכיתוב "TEST PRESSING" (הכיתוב באותיות גדולות במקור) והיא הודפסה ב-100 עותקים בלבד, בעוד שהמהדורה הרשמית הודפסה ב-1,000 עותקים (פי 10 מזו של המהדורה הניסיונית).

לאחר שיצא האלבום נעלמו עקבותיה של הלהקה ומאז לא נשמע הד תקשורתי נוסף ממנה. למעשה, הלהקה התפרקה באופן לא רשמי (בדומה ללהקות אחרות שבראשן להקת שפיות זמנית). אתר הבית של דיר יאסין עדיין קיים בגרסתו אנגלית, אך הוא אינו מעודכן נכון ל-2002, וגורלה של הגרסה העברית שהבטיחו חברי הלהקה לכתוב עדיין לוט בערפל.

ב-13 באוקטובר 2005, עם זאת, הוציא ללהקה הלייבל הגרמני Alerta Antifascista את Discography - תקליט דיסקוגרפיה שהוא אוסף בן 46 שירים. האלבום כולל את כל שירי האלבומים Durchbrechender Geist, דיר יאסין והתפקחות (כולל 6 השירים שהושמטו ממנו במהדורה הבריטית ושמופיעים רק במהדורה הישראלית, אך ללא הקטעים המסומפלים) וכן את גרסת הכיסוי לשירה של להקת Action Pact "People" שהופיע בדיסק האוסף של הלייבל Aftermath. השירים מתוך קלטת הדמו, הדיסק דיר יאסין שיצא בישראל ב-1998 והדמו הגנוז מ-1999 אינם מופיעים באוסף זה. האלבום הופץ בגרמניה בלבד, ורעיון להוציא אותו גם בישראל על גבי CD בלייבל בושת רקורדס לא יצא לפועל. באוסף הופיעו לראשונה השמות העבריים של השירים החדשים שנכללו ב-Durchbrechender Geist ודיר יאסין, כולל מילות השירים בעברית שעד אז פורסמו רק באנגלית.

ב-2007 הוציא הלייבל הרוסי Society Killing Me Records אוסף נוסף לדיר יאסין, שגם הוא נקרא בשם Discography. לאוסף, שיצא על גבי CD בלבד, אין קשר לאותו אלבום אוסף שיצא ב-2005 בגרמניה, והוא כולל רק את שני האלבומים Durchbrechender Geist ודיר יאסין (1999). בנוסף, הוא מילות השירים מופיעות באנגלית בלבד, ועל העטיפה האחורית מצוין ששירים 14-1 לקוחים מהאלבום Durchbrechender Geist, אך לא מצוין ששאר השירים באוסף לקוחים מהאלבום דיר יאסין, וכמו כן, סדר השירים שגוי.

עמדה פוליטית
בתקופה שבה פעלה הלהקה, היו שיריה ידועים בקוצרם, במהירותם ובאווירה הזועמת השוררת בהם. השירים מבטאים עמדה פרו-פלסטינית אנרכיסטית רדיקלית ונושאים מסרים של אלימות (בהפוך מנכי נאצה, להקתו הקודמת של פדריקו גומז, שיצאה דווקא נגד אלימות), איבה, טרור ושנאה יוקדת ליהדות, לציונות, למדינת ישראל ולצה"ל, אנטי גזענות והתנגדות לשלטון יהודי. מתוארות בהם סיטואציות של טבח, הפגנות וטרור, כאשר צה"ל ואזרחיה היהודים של מדינת ישראל מוצגים באור שלילי. נושאים נוספים בהם עסקה הלהקה היו תרבות הצריכה, עבירות כלכליות, אפליה, אלימות משטרתית, עוני ואבטלה.

באתר הרשמי של דיר יאסין, שנשאר פופולרי עד היום אף על פי שהוא אינו עדכני, מופיעים קישורים לטיהורים אתניים שמדינת ישראל ביצעה לכאורה בערבים וברשות הפלסטינית.

בחוברת המילים המצורפת לאלבום הבכורה של דיר יאסין מסבירה הלהקה מדוע בחרה בשמה (שגיאות הכתיב במקור):

דיסקוגרפיה

 בהופעות נמכרו גם חולצות של הלהקה בעיצובים שונים.

קישורים חיצוניים

 דיר יאסין באתר Qube
 האלבום Discography להאזנה בבנדקאמפ של הלייבל Alerta Antifascista
 אתר הבית של דיר יאסין (קיימת רק גרסה באנגלית, גורלו של האתר אינו ידוע)
 אתר הלייבל הגרמני Thought Crime
 ביקורות על Durchbrechender Geist באתר הלייבל Thought Crime
 
 על דיר יאסין באתר "ברכה גולשת" 
 
 ריאיון עם דיר יאסין בגרמנית מ-6 באפריל 2002

להקות פאנק (Punk) ישראליות